
                                                 (prot. nr. 23  18.§) 

                                                Izdoti saskaņā ar likuma
                                                "Par akcīzes nodokli
                                                naftas produktiem"
                                                9.panta trešo daļu
1. Šie noteikumi nosaka kārtību, kādā, likumā "Par akcīzes nodokli naftas produktiem" noteiktajos gadījumos aprēķinot akcīzes nodokli naftas produktiem (turpmāk - nodoklis), nosakāms naftas produktu daudzums litros atbilstoši naftas produktu daudzumam +15 grādu temperatūrā pēc Celsija (turpmāk - 15°C).

2. Lai noteiktu naftas produktu daudzumu litros atbilstoši naftas produktu daudzumam 15°C, izmanto kravas pavaddokumentos norādīto atbilstošo naftas produktu masu kilogramos un naftas produktu kvalitātes sertifikātā (turpmāk - kvalitātes sertifikāts) norādīto naftas produktu blīvumu 15°C attiecīgajiem naftas produktiem.

3. Juridiskā persona, kas naftas produktus ieved Latvijas Republikas muitas teritorijā, naftas produktu daudzumu litros nosaka, izmantojot naftas produktu piegādātāja (ražotāja) izsniegtajā kvalitātes sertifikātā norādīto naftas produktu blīvumu 15°C attiecīgajiem naftas produktiem.

4. Muitas noliktavas turētājs vai naftas produktu valdītājs, nosakot no muitas noliktavas izvedamo naftas produktu daudzumu litros tiem naftas produktiem, kas sajaukti ar citām vielām vai kuriem ir mainījušās ekspluatācijas, fizikālās vai ķīmiskās īpašības, izmanto kvalitātes sertifikātu, kuru sastādījis muitas noliktavas turētājs vai naftas produktu valdītājs un kurā naftas produktu blīvums norādīts 15°C. Ja nepieciešams, minēto kvalitātes sertifikātu var pārbaudīt muitas iestādē (muitas laboratorijā).

5. Šo noteikumu 4.punkts attiecas arī uz akcīzes preču noliktavas turētāju, ja naftas produktus izved no akcīzes preču noliktavas.

6. Šo noteikumu 3., 4. un 5.punktā minētās personas, ievedot naftas produktus Latvijas Republikas muitas teritorijā, izvedot tos no muitas noliktavas vai izvedot no akcīzes preču noliktavas, iesniedz attiecīgajā muitas iestādē naftas produktu daudzuma aprēķinu, kurā norādīts:

6.1. naftas produktu nosaukums;

6.2. naftas produktu masa (kilogramos) un temperatūra;

6.3. naftas produktu blīvums 15°C (kg/m3);

6.4. naftas produktu tilpums (litros).

7. Saskaņā  ar  šo  noteikumu  2.punktu  naftas produktu daudzumu litros nosaka, kravas pavaddokumentos  norādīto  atbilstošo  naftas produktu masu kilogramos dalot ar kvalitātes sertifikātā norādīto naftas produktu blīvumu 15°C un reizinot ar 1000. Aprēķinam izmanto šādu formulu:
                         V15 = m : š15 x 1000, kur
      V15 -  naftas  produktu  tilpums 15°C (litros);  

m -  naftas produktu masa(kg);  

š15 - naftas produktu blīvums 15°C (kg/m3). 

8. Muitas iestādei ir tiesības pārbaudīt naftas produktu faktiskā daudzuma atbilstību tam daudzumam, kurš uzrādīts saskaņā ar šo noteikumu 3., 4. un 5.punktu. Ja muitas iestādes noteiktais naftas produktu daudzums 15°C atšķiras no daudzuma, kas uzrādīts saskaņā ar šo noteikumu 3., 4. un 5.punktu, par pamatu nodokļa aprēķinam izmanto muitas iestādes noteikto naftas produktu daudzumu.

9. Muitas iestādei ir tiesības Muitas likumā noteiktajā kārtībā izņemt naftas produktus, sastādot par to attiecīgu aktu, un pārbaudīt to kvalitātes faktisko rādītāju (blīvuma standarta apstākļos un citu rādītāju) atbilstību šo noteikumu 3.punktā minētajā naftas produktu piegādātāja (ražotāja) izsniegtajā kvalitātes sertifikātā norādītajiem rādītājiem. Ja muitas iestāde (muitas laboratorija) konstatē, ka naftas produktu kvalitātes faktiskie rādītāji neatbilst šo noteikumu 3.punktā minētajā kvalitātes sertifikātā norādītajiem rādītājiem, par pamatu tiek ņemti muitas iestādes (muitas laboratorijas) noteiktie kvalitātes rādītāji.

